《罢提举太平宫欲还居颍川》
宋代·苏辙

避世山林中，衣草食芋栗。
奈何处朝市，日耗太仓积。
中心久自笑，公议肯相释。
终然幸宽政，尚许存寄秩。
经年汝南居，久与茅茨隔。
祠官一扫空，避就两皆失。
父子相携扶，里巷行可即。
屋敝且圬墙，蝗余尚遗粒。
交游忌点染，还往但亲戚。
闭门便衰病，杜口谢弹诘。
余年迫悬车，奏莫屡濡笔。
籍中顾未敢，尔後傥容乞。
幽居足暇豫，肉食多忧栗。
永怀城东老，未尽长年术。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。